Két ember meghalt egy nápolyi lövöldözésben
Nem csak a kisfia halálát kell feldolgoznia, de azt is, hogy mindenki őt hibáztatja.
A nápolyi városközpontban fényes nappal lőttek le két embert: az egyik, 25 éves férfi a helyszínen életét veszítette, 32 éves társa a kórházba szállítás után halt bele sérüléseibe. Harmadik társuk könnyebben megsebesült.

A büntetett előéletű férfiak motorral közlekedtek, amikor egy szűk utcán egy másik, velük szemben haladó motorral találták szemben magukat. Az ezen utazó gyilkosok tüzet nyitottak rájuk. Szemtanúk szerint hét-nyolc lövést adtak le. A nápolyi rendőrség szerint egyértelmű, hogy leszámolás történt. Az áldozatok a Sequino-klán tagjai voltak.

Az olasz maffiaellenes nyomozóigazgatóság (Dia) éppen kedden figyelmeztetett, hogy Nápolyban ismét kiéledt a camorra helyi bűnszervezet családjai közötti harc a városban folytatott bűntevékenységek, elsősorban a drogkereskedelem feletti uralomért. A nappal, nyílt utcán történt kivégzés a helyzet elmérgesedését mutatja.

Hatósági adatok szerint Nápolyban és térségében a camorrához száztíz klán tartozik. Utoljára 2004-ben zajlott úgynevezett camorra-háború Nápolyban, amelyben több mint hetvenen haltak meg.

(MTI)
lövöldözés